Diari Oficial de la Generalitat Valenciana


Sumari del DOGV 9756, del 30-12-2023 (2023/13634)

ORDRE 2/2023, de 26 de desembre, de la Conselleria d'Agricultura, Ramaderia i Pesca, per la qual s'aproven les bases reguladores de les ajudes a entitats locals per a obres de condicionament de camins rurals.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9756

Data del DOGV
:   30-12-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/13501


Data del document
:   26-12-2023

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Ramaderia i Pesca
    * Conselleria d'Agricultura, Ramaderia i Pesca

ORDRE 2/2023, de 26 de desembre, de la Conselleria d'Agricultura, Ramaderia i Pesca, per la qual s'aproven les bases reguladores de les ajudes a entitats locals per a obres de condicionament de camins rurals. [2023/13992]  
PREÀMBUL  
Article únic. Aprovació de les bases reguladores  
DISPOSICIÓ ADDICIONAL  
Única. No obligació econòmica  
DISPOSICIÓ DEROGATÒRIA  
Única. Derogació normativa  
DISPOSICIONS FINALS  
Primera. Normativa aplicable  
Segona. No obligatorietat de comunicació a la Comissió Europea  
  
Tercera. Competències  
Quarta. Entrada en vigor  
ANNEX. BASES REGULADORES  
Primera. Objecte de l'ajuda  
Segona. Règim jurídic  
Tercera. Entitats beneficiàries  
Quarta. Requisits i obligacions de les entitats beneficiàries  
Cinquena. Despeses subvencionables  
Sisena. Quantia de les subvencions  
Setena. Limitacions pressupostàries i control financer  
Huitena. Règim de compatibilitat de les subvencions  
Novena. Subcontractació  
Desena. Criteris objectius de valoració de sol·licituds  
Onzena. Convocatòria i sol·licituds d'ajuda  
Dotzena. Documentació de les sol·licituds  
Tretzena. Procediment de tramitació i òrgans competents  
  
Catorzena. Inadmissió de sol·licituds  
Quinzena. Fase inicial de la instrucció  
Setzena. Selecció de sol·licituds  
Dessetena. Fase final de la instrucció  
Dihuitena. Concessió de la subvenció  
Dinovena. Licitació de les obres  
Vintena. Realització de la inversió  
Vint-i-unena. Modificacions subvencionables  
Vint-i-dosena. Justificació i pagament de les subvencions concedides  
Vint-i-tresena. Minoracions, penalitzacions i reintegraments  
Vint-i-quatrena. Comprovació i control de la subvenció  
Vint-i-cinquena. Protecció de dades de caràcter personal  
Vint-i-sisena. Transparència, subministrament d'informació i dades obertes  
  
  
PREÀMBUL  
  
Els municipis i les entitats locals menors de la Comunitat Valenciana, en l'exercici de les seues competències, poden realitzar obres que tinguen per finalitat la construcció, la millora i l'adequació de camins rurals.  
Històricament, la Generalitat, a través de la conselleria amb competències en agricultura, ha impulsat aquesta activitat de les entitats locals. Això és així, atenent el benefici que aquestes obres suposen per a l'avanç del sector agrari de la Comunitat Valenciana, ja que desenvolupa un tipus d'economia molt vinculada al territori.  
L'agricultura i la ramaderia són sectors estratègics per a la societat valenciana per la seua contribució com a models sostenibles de producció i provisió d'aliments de qualitat elevada. Són igualment importants per a la vertebració del territori, per a la creació d'ocupació i la fixació de la població en el medi rural, per a la conservació del medi ambient i dels agroecosistemes.  
Així es recull en la Llei 5/2019, de 28 de febrer, de la Generalitat, d'estructures agràries de la Comunitat Valenciana, entre els objectius de la qual figura el de millorar aquelles infraestructures agràries que permeten una millora de la viabilitat i sostenibilitat de les explotacions agràries, i de les condicions de vida i de desenvolupament integral de la població rural. Per això, en l'articulat del títol VI sobre les obres d'interés agrari de la Comunitat Valenciana, disposa la creació de mesures de foment per a les inversions encaminades a millorar els camins rurals en els municipis i les altres entitats locals.  
Aquestes bases reguladores d'ajudes s'integren en el Pla estratègic de subvencions de la Conselleria d'Agricultura, Desenvolupament Rural, Emergència Climàtica i Transició Ecològica i els seus organismes públics, per al període 2021-2023, aprovat mitjançant la Resolució de 16 de juny de 2021. En concret, les ajudes previstes contribueixen a aconseguir un dels seus objectius estratègics: la millora de les infraestructures rurals, especialment dels camins agrícoles, com a manera de millorar les condicions de vida i l'augment de rendes, pel fet d'afavorir l'accés a explotacions agràries i ramaderes.  
L'última línia de subvenció vigent en aquest sentit, es desenvolupa amb unes bases reguladores antigues, que daten de novembre de 2008, per la qual cosa és molt necessària l'actualització, tant legal com tècnica.  
D'una banda, la nova regulació de l'ajuda s'adapta a les exigències de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i a les modificacions que s'han anat introduint en aquests anys en la Llei 38/2003, de 17 de novembre, general de subvencions. També s'adapta a les indicacions del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions. I, per descomptat, s'adequa a totes les actuals mesures de transparència, protecció de dades i utilització de mitjans telemàtics en la tramitació.  
  
D'altra banda, intenta evitar unes bases reguladores amb unes unitats d'obra subvencionables rígides, que córreguen el perill de quedar obsoletes davant l'avanç de tècniques constructives o davant l'actualització de normatives que afecten les obres de construcció.  
A més, l'experiència de tramitació mostra que sempre hi ha més demanda de millores de camins de la que es pot abordar, per la qual cosa en aquestes noves bases reguladores és important millorar el sistema de priorització de les sol·licituds i basar-lo en uns criteris objectius que ressalten la importància del projecte plantejat.  
Tenint en compte que les entitats sol·licitants són integrants de l'Administració local de la Comunitat Valenciana, a totes els resulten aplicables les disposicions dels títols I i II de la Llei 18/2017, de 13 de juliol, de la Generalitat, per al foment de la responsabilitat social, i, en concret, les disposicions del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions. Per això, entre els criteris de valoració de sol·licituds, no es considera efectiu incloure els criteris indicats en l'article 19 del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.  
Finalment, encara que l'execució de les obres subvencionades es duu a terme seguint la legislació de contractes del sector públic, les bases reguladores reforcen alguns aspectes, per a assegurar que les despeses subvencionables s'adeqüen als valors de mercat en cada territori.  
  
Aquesta ordre s'adequa als principis de necessitat, eficàcia, proporcionalitat, seguretat jurídica, transparència, i eficiència segons el que s'estableix en l'article 129 de la Llei 39/2015, d'1 d'octubre, del procediment administratiu comú de les administracions públiques.  
La necessitat d'aquestes bases reguladores es basa en el que s'estableix en la llei d'estructures agràries i en l'obsolescència de diversos dels aspectes de les bases existents. En aplicació del principi d'eficiència i proporcionalitat, aquesta ordre no comporta cap mena de càrregues administratives innecessàries o accessòries, i les obligacions exigides s'adeqüen a un control adequat dels fons públics que s'invertiran. Amb la finalitat de garantir el principi de seguretat jurídica, el contingut d'aquesta ordre és coherent amb la resta de l'ordenament jurídic, i pretén facilitar a les entitats locals unes regles estables i de certitud en els seus projectes d'actuació. La definició d'uns criteris de valoració objectius permet aconseguir l'eficàcia en el repartiment dels recursos disponibles i, a més, contribuir a la transparència del procediment, assegurada també per la licitació pública de les obres subvencionades i per la publicitat de les ajudes en la Base de dades nacional de subvencions (BDNS).  
A l'efecte del que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'indica que aquest règim d'ajudes no necessita la notificació a la Comissió Europea per no complir els requisits de l'apartat 1 de l'article 107 del Tractat de Funcionament de la Unió Europea, ja que les ajudes regulades es dirigeixen exclusivament a entitats públiques d'àmbit local (municipis i entitats locals menors) en el desenvolupament de les seues competències, per la qual cosa no suposen cap benefici ni avantatge econòmic per a cap empresa, ni falsegen la competència. En compliment del que s'estableix en l'article 3.4 d'aquest decret, s'ha remés a la Direcció General de Finançament i Fons Europeus l'informe de no subjecció a la política de competència de la Unió Europea.  
En virtut de l'anterior, fent ús de les atribucions que tinc conferides per l'article 28 de la Llei 5/1983, de 30 de desembre, del Consell, els articles 160.2.b i 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, així com el Decret 146/2023, de 5 de setembre, del Consell, pel qual s'aprova el Reglament orgànic i funcional de la Conselleria d'Agricultura, Ramaderia i Pesca, obtinguts els informes de l'Advocacia de la Generalitat i de la Intervenció Delegada de la Conselleria, i conforme amb el Consell Jurídic Consultiu,  
  
  
ORDENE  
  
Article únic. Aprovació de les bases reguladores  
S'aproven les bases reguladores que figuren en l'annex d'aquesta ordre, d'ajudes a entitats locals per a obres de condicionament de camins rurals, en règim de concurrència competitiva.  
  
  
DISPOSICIÓ ADDICIONAL  
  
Única. No obligació econòmica  
L'aprovació d'aquestes bases no comporta, en si mateixa, obligacions econòmiques en els pressupostos de la Generalitat, sense perjudici de les possibles convocatòries que puguen resoldre's, conformement a la consignació pressupostària que s'establisca en l'exercici corresponent.  
  
  
  
DISPOSICIÓ TRANSITÒRIA  
  
Única. Règim transitori dels procediments  
Les sol·licituds d'ajuda ja iniciades a l'empara de l'Ordre de 17 de novembre de 2008, de la Conselleria d'Agricultura, Pesca i Alimentació per la qual s'aproven les bases reguladores de les ajudes per a obres de condicionament de camins rurals de titularitat municipal, continuaran la tramitació segons aquesta ordre, fins a la finalització d'aquestes.  
  
  
  
DISPOSICIÓ DEROGATÒRIA  
  
Única. Derogació normativa  
A l'entrada en vigor d'aquesta ordre, quedaran derogades totes les normes d'igual o inferior rang, quan s'oposen al que s'estableix en aquesta i, expressament, l'Ordre de 17 de novembre de 2008, de la Conselleria d'Agricultura, Pesca i Alimentació per la qual s'aproven les bases reguladores de les ajudes per a obres de condicionament de camins rurals de titularitat municipal.  
  
  
  
  
DISPOSICIONS FINALS  
  
Primera. Normativa aplicable  
Aquesta ordre es dicta de conformitat amb el que es disposa en els articles 95 i 96 de la Llei 5/2019, de 28 de febrer, de la Generalitat, d'estructures agràries de la Comunitat Valenciana.  
Així mateix, és conforme a la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com als preceptes bàsics de la Llei 38/2003, de 17 de novembre, general de subvencions, i del reglament que la desplega, aprovat pel Reial decret 887/2006, de 21 de juliol.  
  
Segona. No obligatorietat de comunicació a la Comissió Europea  
Segons l'article 1.3 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea, les ajudes públiques a les quals no siga aplicable l'article 107, apartat 1, del TFUE, hauran d'incloure en el projecte de l'instrument jurídic que regule l'ajuda els motius pels quals no els resulta aplicable aquest article.  
A les ajudes que es regulen en la present ordre de bases no els és aplicable l'article 107 del TFUE, ja que les beneficiàries són administracions públiques (entitats locals: municipis i ELM) en l'exercici de les seues competències, i les ajudes no suposen cap benefici ni avantatge econòmic per a cap empresa, ni un avantatge econòmic que falsege la competència.  
  
Tercera. Competències  
Es delega en la persona titular de la secretaria autonòmica competent en matèria d'agricultura, la competència de concessió d'aquestes ajudes.  
Es delega en la persona titular de la direcció general competent en matèria d'infraestructures agràries, la competència de la convocatòria de la subvenció i la competència d'aprovació dels justificants, del reconeixement d'obligacions i de les propostes de pagament d'aquestes ajudes.  
  
Es faculta la persona titular de la direcció general competent en matèria d'infraestructures agràries per a dictar els actes, les instruccions i les resolucions que calguen per a l'aplicació d'aquesta ordre.  
  
  
Quarta. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 26 de desembre de 2023  
  
El conseller d'Agricultura, Ramaderia i Pesca,  
José Luis Aguirre Larrauri  
  
  
ANNEX  
Bases reguladores  
  
Primera. Objecte de l'ajuda  
1. L'ajuda pretén afavorir que les entitats locals de la Comunitat Valenciana mantinguen la seua xarxa de camins rurals en bon estat de conservació i ús, i permet el desenvolupament correcte de les economies vinculades al territori. Per això, l'objecte d'aquesta ajuda són obres de condicionament de camins rurals ja existents.  
2. A l'efecte d'aquesta ajuda, es consideren camins rurals aquelles infraestructures lineals de comunicació i transport, aptes per al trànsit de vehicles de quatre rodes, que no estiguen classificades com a carreteres o vies urbanes, i que discórreguen totalment o en part al costat de parcel·les d'ús agrícola o destinades a instal·lacions ramaderes o agroalimentàries.  
Per a la determinació de l'ús agrícola de les parcel·les, s'hauran de tindre en compte els definits com a tals en el sistema d'informació geogràfica de parcel·les agrícoles (SIGPAC), segons l'Annex IV del Reial decret 1047/2022, de 27 de desembre, pel qual es regula el sistema de gestió i control de les intervencions del Pla Estratègic i altres ajudes de la Política Agrícola Comuna.  
Per a determinar si una via està classificada com a carretera i, per tant, no és objecte d'aquesta ajuda, caldrà ajustar-se al que s'estableix en el Catàleg del sistema viari de la Comunitat Valenciana, actualment aprovat pel Decret 46/2019, de 22 de març, del Consell.  
3. Els camins rurals que podran ser objecte d'aquesta ajuda seran aquells en els quals es compleixen simultàniament les condicions següents:  
a) Se situen en l'àmbit territorial de l'entitat sol·licitant.  
b) Són de titularitat pública.  
c) L'entitat sol·licitant té capacitat per a intervindre sobre aquests, bé per competència pròpia establida en la legislació vigent, bé per competència delegada o bé per l'autorització prèvia de l'administració competent que corresponga, acreditada degudament.  
4. Una sol·licitud d'ajuda podrà referir-se a un o a diversos trams de camins. Cada tram s'haurà d'identificar exactament.  
5. Aquells trams de camí l'eix longitudinal dels quals siga marge entre dos termes municipals, no seran objecte d'aquesta ajuda si la titularitat és compartida entre tots dos municipis.  
  
Segona. Règim jurídic  
1. Les ajudes es regiran pel que s'estableix en les normes següents, més les especificitats indicades en aquestes bases reguladores, en tot allò que no les contradiga.  
a) Preceptes bàsics de la Llei 38/2003, de 17 de novembre, general de subvencions. Els preceptes que no tinguen caràcter bàsic s'aplicaran de manera subsidiària, quan no es reculla res en contra en la resta de normativa aplicable.  
b) Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
c) Llei 5/2019, de 28 de febrer, de la Generalitat, d'estructures agràries de la Comunitat Valenciana.  
2. El projecte tècnic o la memòria valorada i el procediment de contractació de les obres subvencionades es regiran, a més de per aquelles condicions addicionals establides en aquestes bases reguladores, per les normes següents.  
a) Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014.  
b) Llei 32/2006, de 18 d'octubre, reguladora de la subcontractació en el sector de la construcció.  
c) Ordre 9/2016, de 22 d'abril, de 2016, de la Conselleria d'Agricultura, Medi ambient, Canvi Climàtic i Desenvolupament Rural, per la qual s'estableix el format digital per a la presentació de projectes tècnics.  
d) Ordre 8/2016, de 22 d'abril, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es fixa el percentatge a què es refereix l'article 131 del Reglament general de la Llei de contractes de les administracions públiques, aprovat pel Reial decret 1098/2001, de 12 d'octubre.  
3. La tramitació s'ajustarà al que s'estableix en la Llei 39/2015, d'1 d'octubre, del procediment administratiu comú de les administracions públiques, en tot allò que no preveuen les lleis esmentades en l'apartat primer d'aquesta base.  
4. Totes les referències legals es consideren extensibles a les normes de desplegament.  
5. Totes les referències legals a normes en vigor es consideren actualitzades a aquelles que, si és el cas, les substituïsquen.  
  
Tercera. Entitats beneficiàries  
1. Podran sol·licitar les ajudes les entitats locals de la Comunitat Valenciana següents, sempre que tinguen atribuïdes competències en matèria de construcció, millora i adequació de camins rurals:  
a) Municipis.  
b) Entitats locals menors (ELM) que mantinguen personalitat jurídica pròpia.  
2. No s'admetran a tràmit les sol·licituds presentades per entitats que hagen sigut beneficiàries d'aquestes ajudes en la convocatòria de l'exercici pressupostari immediatament anterior.  
  
  
  
Quarta. Requisits i obligacions de les entitats beneficiàries  
1. Amb caràcter general, les entitats sol·licitants hauran de complir els requisits establits en l'article 13 de la Llei 38/2003 general de subvencions.  
2. Amb caràcter general, les entitats sol·licitants hauran de complir les obligacions següents:  
a) Obligacions establides en l'article 14 de la Llei 38/2003 general de subvencions.  
b) Segons el que s'estableix en l'article 199.4 de la Llei 8/2010, de 23 de juny, de règim local de la Comunitat Valenciana, en el moment de pagament de l'ajuda, hauran d'estar al corrent en el compliment de l'obligació de rendició dels seus comptes anuals davant la Sindicatura de Comptes, de conformitat amb la normativa aplicable.  
3. A més hauran de complir els requisits específics següents:  
a) La competència o atribució per a escometre l'actuació prevista.  
b) La disponibilitat dels terrenys necessaris per a l'execució de les obres. Quan l'entitat local no siga la titular dels terrenys pels quals discorren els trams de camins sol·licitats, s'haurà de comptar amb la documentació corresponent que en justifique la disponibilitat per a les obres que s'han de realitzar, que s'haurà d'aportar en el moment de la sol·licitud de l'ajuda. No s'admetrà, a l'efecte de la data per l'admissió en l'expedient, la mera sol·licitud d'aquesta documentació sobre la disponibilitat.  
c) En cas que algun tram del camí objecte de la sol·licitud discórrega totalment o parcialment per qualsevol zona d'afecció, s'haurà de comptar amb l'autorització corresponent o l'informe previ preceptiu de caràcter favorable, en vigor a la data de finalització del termini de presentació de sol·licituds de la convocatòria en què se sol·licite l'ajuda per a aquests trams, que s'haurà d'aportar en el moment de la sol·licitud de l'ajuda. No s'admetrà, a l'efecte de la data per a l'admissió en l'expedient, la mera sol·licitud d'aquesta autorització o informe.  
d) En el cas de ser una entitat local menor, haurà d'indicar el nombre d'habitants del seu àmbit territorial, a la data indicada en la convocatòria.  
4. A més tindran les obligacions i els compromisos específics següents, que hauran de declarar:  
a) No iniciar l'execució de les obres incloses en la sol·licitud abans que el personal tècnic supervisor emeta l'acta de la visita a la zona de les actuacions, esmentada en la base dessetena.  
b) Mantindre una relació (de caràcter funcionarial o contractual) amb la persona tècnica competent que redacta els documents tècnics (memòries i projecte) de les actuacions, que possibilite realitzar aquest encàrrec.  
c) Aprovar la memòria valorada o el projecte tècnic d'execució, per l'òrgan corresponent de l'entitat local.  
d) En aplicació del que s'estableix en els articles 2.2, 4.1.b i 21.2 del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions, l'entitat local, excepte si es tracta d'un contracte menor o una contractació d'emergència, estarà obligada a:  
- Incloure en el contracte de les obres objecte de l'ajuda, com a condició especial d'execució, almenys una clàusula de les establides en l'annex II del Decret 118/2022.  
- Exigir a l'empresa contractista de les obres el compromís, per escrit, de respectar la normativa mediambiental i social.  
e) Destinar les infraestructures executades a la finalitat per a la qual van ser subvencionades, durant almenys 2 anys, comptadors des de l'entrega a l'entitat local.  
  
Cinquena. Despeses subvencionables  
1. Es consideren subvencionables aquelles actuacions la finalitat principal de les quals siga la millora permanent del ferm dels camins rurals que es troben en l'àmbit territorial competència de l'entitat sol·licitant.  
2. A aquest efecte, s'entén que el ferm és l'estructura superior del camí, situada sobre l'esplanació i que rep directament els efectes del trànsit. Les millores permanents del ferm podran referir-se a la subbase, a la base o a la capa de trànsit.  
3. S'entén que es compleix la finalitat principal quan almenys el 80 % del pressupost de l'actuació es destina a la millora permanent del ferm. En cas contrari, la sol·licitud no podrà ser admesa a tràmit.  
4. No es consideren millores permanents del ferm, a l'efecte del càlcul del percentatge indicat en el punt anterior, les actuacions següents:  
  
- Treballs aïllats d'apedaçaments, rasanteig, neteja o desbrossament.  
- Execució d'obres de fàbrica de pas, de drenatge o de defensa, com ara canons, claveguerons, embornals, cunetes, pontons, ponts, protecció de talussos, murs de contenció o altres.  
5. En el marc d'aquestes directrius generals, cada convocatòria detallarà les unitats d'obra que es consideren subvencionables, així com el preu màxim admissible. No serà subvencionable l'import que sobrepasse aquest preu màxim.  
Tampoc seran subvencionables, amb caràcter general, les unitats d'obra no indicades en cada convocatòria. No obstant això, podrà ser admesa alguna unitat d'obra addicional si es donen de manera simultània les circumstàncies següents, que hauran de ser explícitament justificades en la memòria tècnica o el projecte:  
- La unitat d'obra participa directament en la millora permanent del ferm dels camins, i està tècnicament justificada.  
- El pes econòmic de la unitat en el pressupost total de l'obra sobre la qual se sol·licita subvenció és significatiu. La convocatòria podrà establir un percentatge mínim.  
Per a poder subvencionar cada nova unitat d'obra, el personal tècnic que supervise l'expedient haurà d'apreciar aquestes circumstàncies en l'informe. A més, podrà modificar el preu admissible, utilitzant com a referència bases de preus reconegudes. En el cas d'unitats d'obra que no apareguen en bases de preus reconegudes, el preu màxim admissible podrà calcular-se segons els pressupostos d'empreses especialitzades, que hauran de ser aportats, a aquest efecte, per l'entitat sol·licitant.  
  
6. No seran subvencionables aquells trams de camí que discórreguen per zones d'afecció, si no es compta amb l'autorització corresponent o l'informe previ preceptiu de caràcter favorable, en vigor a la data de finalització del termini de presentació de sol·licituds de la convocatòria en què se sol·licite l'ajuda per a aquests trams.  
7. No s'admeten com a subvencionables els estudis geotècnics o altres necessaris, les partides alçades ni els honoraris professionals de redacció del projecte o de direcció d'obra.  
8. Només es consideren subvencionables les actuacions que siguen executades mitjançant un contracte d'obres, que s'haurà d'ajustar al que s'estableix en la base dinovena.  
9. L'import total de la inversió subvencionable inclourà el pressupost d'execució material de les obres, així com les despeses generals (DG), el benefici industrial (BI), i l'impost sobre el valor afegit (IVA). El percentatge admissible de despeses generals i benefici industrial serà l'establit en l'article 131 del Reglament general de la Llei de contractes de les administracions públiques, aprovat pel Reial decret 1098/2001, de 12 d'octubre, i en l'Ordre 8/2016, de 22 d'abril, de la Conselleria d'Agricultura, Medi Ambient, Canvi Climàtic i Desenvolupament Rural.  
10. Les obres objecte de subvenció hauran de quedar identificades degudament en finalitzar l'execució, segons el model de cartell normalitzat que serà detallat en la convocatòria. L'incompliment d'aquesta senyalització donarà lloc a la penalització en el pagament indicada en la base vint-i-tresena. Encara que és obligatori, aquest cartell sols podrà ser subvencionat si el cost va a càrrec de l'entitat local.  
  
Sisena. Quantia de les subvencions  
1. Cada entitat local podrà presentar una única sol·licitud de subvenció, per a un import total d'inversió pressupostada, IVA no deduïble inclòs, entre els límits següents:  
- Límit màxim: 180.000 euros per a municipis, o 42.000 euros per a ELM.  
- Límit mínim: 12.000 euros.  
No s'admetran a tràmit les sol·licituds que es referisquen a un import total d'inversió superior al límit màxim o inferior al límit mínim.  
Segons el que indica l'article 31.8 de la Llei 38/2005, general de subvencions, encara que l'IVA és un impost indirecte, s'admet que forme part de l'import total d'inversió pressupostada de la sol·licitud quan l'entitat beneficiària l'abona, però no és susceptible de recuperació o compensació.  
2. La inversió subvencionable que s'aprove no podrà superar l'import de la inversió sol·licitada per l'entitat local.  
3. La subvenció que es concedisca serà un percentatge de la inversió subvencionable. Aquest percentatge dependrà de la població del municipi o ELM sol·licitant:  
- 80 %: si la població és inferior a 2.000 habitants.  
- 60 % si la població és igual o superior a 2.000 habitants.  
4. Per als municipis, la dada de població serà la de les xifres oficials de població resultants de la revisió del Padró municipal referides a l'1 de gener de l'any anterior al de l'exercici de la convocatòria. Les entitats locals menors hauran de comunicar la seua dada de població, referida a la mateixa data.  
  
Setena. Limitacions pressupostàries i control financer  
1. La concessió de les subvencions estarà limitada per les disponibilitats pressupostàries existents. Es podran adquirir compromisos de despesa de caràcter pluriennal de conformitat amb el que s'estableix en l'article 40 de Llei 1/2015 d'hisenda pública, del sector públic instrumental i de subvencions.  
2. El control financer de la subvenció es durà a terme segons el que s'estableix en la Llei 1/2015 d'hisenda pública, del sector públic instrumental i de subvencions.  
  
Huitena. Règim de compatibilitat de les subvencions  
1 Les subvenciones que s'atorguen a l'empara d'aquestes bases reguladores seran compatibles amb la percepció d'altres subvencions i ajudes per a la mateixa finalitat, procedents de qualsevol administració o ens públic, nacionals o internacionals, sempre que en conjunt no superen el cost real de l'actuació subvencionada.  
2. L'entitat sol·licitant haurà de comunicar la concurrència o no concurrència amb altres subvencions o ajudes concedides o sol·licitades per a la mateixa finalitat, procedents de qualsevol administració o ens públic, nacionals o internacionals.  
  
Novena. Subcontractació  
1. Les entitats beneficiàries hauran de contractar l'execució de les obres de l'actuació subvencionada. El procediment s'ajustarà al que s'estableix en la Llei 9/2017 de contractes del sector públic. En tot cas, han de garantir-se la publicitat del procediment i la realitat de les ofertes.  
2. Les empreses adjudicatàries de les obres podran subcontractar tots aquells treballs que estimen necessaris, sempre que s'ajusten al que s'estableix en la Llei 32/2006 reguladora de la subcontractació en el sector de la construcció.  
3. Les empreses contractistes quedaran obligades només davant l'entitat beneficiària, que serà qui assumisca la responsabilitat total de l'execució de l'activitat subvencionada enfront de l'Administració.  
4. Les empreses contractistes i subcontractistes estaran subjectes al deure de col·laboració establit en l'article 46 de la Llei 38/2003 general de subvencions.  
5. L'entitat beneficiària no podrà, en cap cas, concertar l'execució de les actuacions subvencionades amb persones o entitats que incórreguen en qualsevol de les circumstàncies estipulades en l'article 29.7 de la Llei 38/2003 general de subvencions.  
6. En aplicació del que s'estableix en els articles 2.2, 4.1.b i 21.2 del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions, l'entitat local, excepte si es tracta d'un contracte menor o una contractació d'emergència, estarà obligada a:  
- Incloure en el contracte de les obres objecte de l'ajuda, com a condició especial d'execució, almenys una clàusula de les establides en l'annex II del Decret 118/2022.  
- Exigir a l'empresa contractista de les obres el compromís, per escrit, de respectar la normativa mediambiental i social.  
  
Desena. Criteris objectius de valoració de sol·licituds  
1. Quan el conjunt de sol·licituds de subvenció que haja finalitzat la fase inicial d'instrucció supere l'import global màxim de la línia pressupostària, s'haurà d'establir un ordre de prioritat. Es valorarà cada sol·licitud, per a assignar-li una puntuació que permeta ordenar el conjunt de major a menor prioritat.  
2. La valoració es basarà en els següents criteris objectius.  
2.1. Població  
Criteri que puntua segons les xifres oficials de població, obtingudes de la mateixa manera que per a establir el percentatge d'ajuda.  
P < 10.000 habitants: 1 punt.  
P >= 10.000 habitants: 0 punts.  
2.2. Superfície  
Criteri que puntua segons la superfície de l'àmbit territorial de l'entitat local sol·licitant. Les dades de la superfície municipal s'obtindran de l'Institut Geogràfic Nacional. En el cas d'entitats locals menors, les dades de superfície s'obtindran del Registre d'entitats locals de la Comunitat Valenciana.  
S >= 15.000 hectàrees: 1 punt.  
S < 15.000 hectàrees i >= 10.000 hectàrees: 0,5 punts.  
S < 10.000 hectàrees: 0 punts.  
2.3. Risc de despoblament.  
Criteri que puntua segons la situació en què es troba el municipi, respecte al risc de despoblament. La informació sobre el risc de despoblament s'obtindrà de les dades fetes públiques segons el que indica l'article 14 de la Llei 5/2023, de 13 d'abril, de la Generalitat, integral de mesures contra el despoblament i per l'equitat territorial a la Comunitat Valenciana. En defecte d'això, s'utilitzarà l'última resolució publicada sobre assignació del Fons de Cooperació Municipal per a la Lluita contra el Despoblament dels Municipis de la Comunitat Valenciana. En el cas de les entitats locals menors, se'ls aplicarà el risc del municipi al qual pertanyen.  
Risc de despoblament: 1 punt.  
Categoria intermèdia de risc de despoblament: 0,5 punts.  
2.4. Ajudes últims quatre anys  
Criteri que puntua segons el nombre d'ajudes d'aquesta línia de les quals l'entitat ha sigut beneficiària en les convocatòries dels quatre exercicis anteriors a la convocatòria en curs.  
0 ajudes: 3 punts.  
1 ajuda: 1 punt.  
2 o més ajudes: 0 punts.  
2.5. Accessos a instal·lacions vinculades al sector agrari  
Criteri que puntua si els trams de camí objecte de subvenció contribueixen a millorar els accessos en els voltants d'instal·lacions productives agràries, ramaderes o alimentàries, que no estiguen situades en el nucli urbà o en polígons industrials.  
Es tindran en compte els següents tipus d'instal·lacions:  
- Explotacions ramaderes. Per a puntuar, hauran d'estar inscrites en el Registre d'explotacions ramaderes de la Comunitat Valenciana (REGA) com a explotacions ramaderes de producció i reproducció. En el cas de les explotacions equines, caldrà tindre en compte a més la seua orientació zootècnica, de manera que només es consideraran puntuables les explotacions de reproducció per a producció de carn o d'engreix. Les explotacions apícoles no puntuaran, per la seua especial naturalesa.  
  
- Instal·lacions de producció de llavors i plantes. Per a puntuar, hauran d'estar inscrites en el Registre nacional de productors de llavors i de plantes de viver.  
- Indústries agroalimentàries. Per a puntuar, hauran d'estar inscrites en el Registre general sanitari d'empreses alimentàries i aliments.  
Es consideraran puntuables aquelles instal·lacions que es troben dins d'una àrea d'influència de 1.500 metres dels trams de camins de l'actuació.  
Es puntuarà la sol·licitud segons el nombre d'instal·lacions a les quals millore l'accés.  
2 o més instal·lacions: 1 punt.  
1 instal·lació: 0,5 punts.  
3. En cas d'empat entre dues o més sol·licituds, es donarà prioritat a la d'aquella entitat que desenvolupe les seues competències en la totalitat o en una part d'un territori adherida a la Xarxa Valenciana de Territoris Socialment Responsables. Aquesta circumstància haurà d'estar acreditada mitjançant el segell o distintiu atorgat per l'òrgan competent, segons el Decret 203/2019, de 4 d'octubre, del Consell, de creació de la Xarxa Valenciana de Territoris Socialment Responsables.  
4. En cas de persistir l'empat entre dues o més sol·licituds, es donarà prioritat a aquella el coeficient de ruralitat (CR) de la qual siga major, considerant com a tal el quocient següent, arredonit a quatre decimals:  
CR = Sc / St  
En el qual: CR = coeficient de ruralitat  
Sc = superfície cultivada del terme municipal  
St = superfície total del terme municipal  
En el cas de municipis, les dades de la superfície total s'obtindran de l'Institut Geogràfic Nacional, i els de superfície cultivada de les estadístiques agrícoles fetes públiques per la conselleria competent en matèria d'agricultura. En tots dos casos es prendran les últimes dades disponibles en el moment de publicació de la convocatòria.  
En el cas de les entitats locals menors, se'ls aplicarà el coeficient de ruralitat del municipi al qual pertanyen.  
5. Perquè aquests criteris puguen ser avaluats, l'entitat local haurà d'al·legar-los i acreditar-los suficientment en la memòria de priorització de la sol·licitud. No es valorarà cap aspecte que no estiga indicat en aquest document, amb excepció dels que fan referència a la població, a la superfície, al risc de despoblament, a les ajudes dels últims anys i al coeficient de ruralitat.  
6. Les sol·licituds s'ordenaran seguint l'ordre de prioritat establit en funció dels criteris de valoració i desempat definits en els punts anteriors. Seran seleccionades per a continuar la tramitació totes aquelles sol·licituds de subvenció que en conjunt no superen l'import global màxim de la línia pressupostària.  
  
Onzena. Convocatòria i sol·licituds d'ajuda  
1. Les convocatòries anuals es realitzaran sempre que en el pressupost anual existisca crèdit adequat i suficient, i contindran les quanties totals màximes i les aplicacions pressupostàries que les financen. En els supòsits de tramitació anticipada, es farà constar la línia o línies que figuren en el Projecte de Llei de pressupostos de la Generalitat, així com l'import màxim estimat  
2. Cada convocatòria anual serà aprovada, per delegació, per la resolució de la persona titular de la direcció general amb competències en matèria d'infraestructures agràries, i es publicarà en el DOGV. En aquesta resolució s'establirà el termini de presentació de sol·licituds.  
3. Els ajuntaments i les entitats locals menors que complisquen les condicions establides en aquestes bases reguladores podran presentar una única sol·licitud de subvenció per a les seues obres.  
4. Respecte a la presentació de les sol·licituds, i quant a l'obligació de relacionar-se electrònicament amb l'Administració, caldrà ajustar-se al que es disposa en l'article 14 de la Llei 39/2015, d'1 d'octubre, del procediment administratiu comú.  
  
Dotzena. Documentació de les sol·licituds  
1. Les entitats que complisquen els requisits establits per a ser beneficiàries hauran de presentar la sol·licitud mitjançant el model normalitzat que es publicarà en la seu electrònica de la Generalitat, en el termini i la forma que es determine en la convocatòria corresponent.  
2. La documentació que s'aporte haurà de ser, com a mínim, la que s'indica a continuació, encara que cada convocatòria podrà detallar més especificacions d'aquests documents, o afegir-ne algun que considere necessari.  
a) Memòria descriptiva de les obres.  
b) Memòria d'afeccions.  
c) Memòria de priorització. Tots aquells aspectes dels criteris de valoració i desempat (amb l'excepció dels de població, de superfície, d'ajudes concedides en els últims anys, i coeficient de ruralitat) que no s'al·leguen en aquesta memòria, no seran tinguts en compte en la baremació de la sol·licitud.  
d) Quan l'entitat local no siga la titular dels terrenys pels quals discorren els trams de camins sol·licitats, s'haurà d'adjuntar la documentació corresponent que en justifique la disponibilitat per a les obres que s'han de realitzar, en vigor a la data de finalització del termini de presentació de sol·licituds de la convocatòria. No s'admetrà, a l'efecte de la data per a l'admissió en l'expedient d'ajuda, la mera sol·licitud d'aquesta documentació sobre la disponibilitat.  
e) En el cas d'existir afeccions, s'hi hauran d'adjuntar les autoritzacions o els informes previs preceptius de caràcter favorable, en vigor a la data de finalització del termini de presentació de sol·licituds de la convocatòria. No s'admetrà, a l'efecte de la data per a l'admissió en l'expedient d'ajuda, la mera sol·licitud d'aquesta autorització o informe. Si una norma legal estableix l'exempció de l'obligació d'obtindre amb caràcter previ l'autorització o l'informe, a l'efecte de la sol·licitud d'ajuda bastarà amb aportar un informe tècnic on s'invoque l'apartat específic d'aquesta norma i s'acredite tècnicament que es compleixen les condicions per a l'aplicació de l'exempció.  
3. Tota documentació de caràcter tècnic que haja d'aportar-se en qualsevol fase de l'expedient haurà d'anar signada per una persona tècnica competent. A l'efecte d'aquestes sol·licituds d'ajuda, es consideren persones tècniques competents les que hagen obtingut la qualificació per a exercir alguna de les professions següents:  
- Enginyeria agrònoma, segons l'Ordre CIN/325/2009.  
- Enginyeria tècnica agrícola, segons l'Ordre CIN/323/2009.  
- Enginyeria de camins, canals i ports, segons l'Ordre CIN/309/2009.  
- Enginyeria tècnica d'obres públiques, segons l'Ordre CIN/307/2009.  
- Enginyeria forestal, segons Ordre CIN/326/2009.  
- Enginyeria tècnica forestal, segons Ordre CIN/324/2009.  
- Altres professions regulades, si acrediten la competència mitjançant un certificat expedit pel seu col·legi professional de tindre en el seu pla d'estudis assignatures que justifiquen la competència en projectes de camins.  
  
Tretzena. Procediment de tramitació i òrgans competents  
  
1. La tramitació de les sol·licituds fins a la concessió o denegació tindrà les fases següents:  
a) Fase inicial de la instrucció.  
b) Selecció de sol·licituds que poden continuar la tramitació, i denegació per falta de crèdit de la resta de sol·licituds que hagen completat la fase inicial.  
c) Fase final de la instrucció.  
d) Concessió de la subvenció.  
2. L'òrgan competent per a la tramitació de la fase inicial i final de la instrucció és la direcció territorial, que corresponga segons l'àmbit territorial de l'entitat local sol·licitant, de la conselleria amb competències en agricultura.  
3. La selecció de les sol·licituds que poden continuar la tramitació i la denegació per falta de crèdit de la resta de sol·licituds que hagen completat la fase inicial d'instrucció correspon a la persona titular de la direcció general competent en matèria d'infraestructures agràries, que resoldrà a proposta de la Comissió de Valoració que haurà establit la priorització de les sol·licituds.  
4. La concessió de les ajudes serà aprovada, per delegació, per la persona titular de la secretaria autonòmica amb competències en agricultura, a proposta de la persona titular de la direcció general competent en matèria d'infraestructures agràries.  
5. El termini màxim per a resoldre les sol·licituds d'ajuda i notificar la resolució serà de sis mesos, comptadors partir de l'endemà de la finalització del termini de presentació de sol·licituds. Una vegada transcorregut aquest termini sense que s'haguera dictat una resolució expressa es podran considerar desestimades per silenci administratiu, en els termes establits en la normativa reguladora del procediment administratiu comú.  
  
Catorzena. Inadmissió de sol·licituds  
1. Es consideren causes d'inadmissió d'una sol·licitud:  
a) Que haja sigut presentada fora del termini indicat en la convocatòria.  
b) Que haja sigut presentada per una entitat local que haguera sigut beneficiària de l'ajuda en la convocatòria de l'exercici pressupostari immediatament anterior, segons el que s'indica en la base tercera.  
c) Que l'actuació proposada no corresponga, de manera manifesta, al fi de l'ajuda definit en la base primera, o que no complisca la finalitat principal, segons el que s'indica en la base cinquena.  
d) Que existisca una altra sol·licitud presentada en la mateixa convocatòria per la mateixa entitat. Continuarà el tràmit la sol·licitud més completa, o la més recent en cas de contindre el mateix nombre i tipus de documents, excepte indicació expressa de l'entitat sol·licitant. La resta de sol·licituds no seran admeses a tràmit.  
e) Que qui sol·licita l'ajuda no siga un municipi o una entitat local menor.  
f) Que l'import total d'inversió pressupostada en la sol·licitud, IVA no deduïble inclòs, no es trobe entre els límits indicats en la base sisena.  
2. Mentre es mantinga l'obligació establida en l'article 14.2 de la Llei 39/2015, si l'entitat presenta la seua sol·licitud presencialment, se la requerirà perquè l'esmene a través de la seua presentació electrònica, amb indicació que si no ho fa, es considerarà que ha desistit de la seua petició, prèvia resolució. Es considerarà com a data de presentació de la sol·licitud aquella en la qual haja sigut realitzada l'esmena. Si aquesta data està fora del termini indicat en la convocatòria, s'actuarà segons el que indica la lletra a) de l'apartat número 1.  
3. Si una sol·licitud presenta qualsevol de les causes d'inadmissió ací indicades, o altres de caràcter general establides en la legislació vigent, la persona titular de la direcció territorial corresponent proposarà inadmetre la sol·licitud i l'arxivament de l'expedient, que serà resolt per la persona titular de la direcció general amb competències en matèria d'infraestructures agràries.  
  
Quinzena. Fase inicial de la instrucció  
1. Una vegada presentada la sol·licitud, acompanyada de la documentació que es determine en cada convocatòria, serà examinada en la direcció territorial corresponent.  
2. En el cas que la sol·licitud no complisca els requisits exigits o no s'hi adjunten els documents preceptius, es requerirà a l'entitat perquè, en un termini de deu dies, esmene la falta o aporte els documents, amb la indicació que si així no ho fa, es considerarà que desisteix de la seua petició, amb la resolució prèvia que haurà de ser dictada en els termes establits en l'article 21 apartat 1 de la Llei 39/2015.  
  
Setzena. Selecció de sol·licituds  
1. Aquelles sol·licituds que completen la fase inicial d'instrucció, seran valorades segons el que s'indica en la base desena. Seguint la prioritat establida en funció dels criteris objectius de valoració i desempat definits, s'ordenaran les sol·licituds.  
2. La Comissió de Valoració és l'òrgan col·legiat encarregat d'establir l'ordre de prioritat de les sol·licituds. Estarà formada per tres components, que es designaran per la persona titular de la direcció general amb competència en matèria d'infraestructures agràries, entre el personal que preste els seus serveis en aquesta, i establirà qui exercirà la presidència i secretaria de la Comissió. La composició s'ajustarà al principi de presència equilibrada de dones i homes, excepte per raons fundades i objectives, motivades degudament.  
  
3. La Comissió de Valoració proposarà les sol·licituds seleccionades per a continuar la tramitació, que seran aquelles que, per ordre de prioritat, en conjunt no superen l'import global màxim de la línia pressupostària. La Comissió proposarà la denegació per falta de crèdit de la resta de sol·licituds que hagen completat la fase inicial d'instrucció.  
  
4. La valoració i el coeficient de ruralitat de l'última sol·licitud seleccionada per aquest mètode serà considerada com la línia de tall per a la selecció, i servirà per a, en situacions futures de revisió d'una sol·licitud per recursos o altres causes, prendre decisions sobre si escau o no la selecció d'expedients. En aquests possibles casos ja no serà necessària la intervenció de la Comissió de Valoració, i podran ser dutes a terme per l'òrgan competent per a aquesta revisió o recurs.  
5. La Comissió de Valoració farà constar, com a mínim, la informació següent:  
a) La puntuació obtinguda per cada sol·licitud que haja sigut completada.  
b) La línia de tall per a la selecció.  
c) Les sol·licituds seleccionades per a continuar la tramitació, indicant la inversió màxima subvencionable, el percentatge d'ajuda que es proposa i l'import d'ajuda màxima resultant. L'import definitiu de la inversió subvencionable i el de l'ajuda concedida de cada expedient no podran superar aquestes xifres, i seran determinats en la fase final de la instrucció, a partir de l'informe tecnicoeconòmic (ITE) que s'emeta.  
  
d) Les sol·licituds denegades per falta de crèdit, la puntuació de les quals estarà per davall de la línia de tall, indicant la inversió màxima, el percentatge d'ajuda i l'import d'ajuda màxima que s'hagueren proposat en cas d'haver sigut seleccionades.  
6. A partir de la proposta de la Comissió de Valoració, la persona titular de la direcció general competent en matèria d'infraestructures agràries resoldrà la selecció de les sol·licituds que poden continuar la tramitació i la denegació per falta de crèdit de la resta de sol·licituds que hagen completat la fase inicial d'instrucció. Contra aquesta resolució, que no posa fi a la via administrativa, es podrà interposar un recurs d'alçada davant la persona titular de la secretaria autonòmica amb competències en agricultura.  
7. El fet que una sol·licitud haja sigut seleccionada per a continuar la tramitació no pressuposarà la concessió de l'ajuda, ja que, per a l'aprovació definitiva, haurà de complir les condicions establides en aquestes bases reguladores per a la fase final de la instrucció. La resolució de selecció podrà desenvolupar o detallar aquestes condicions.  
8. La notificació de la resolució de selecció es farà efectiva mitjançant la publicació en el Diari Oficial de la Generalitat Valenciana (DOGV).  
  
Dessetena. Fase final de la instrucció  
1. Les sol·licituds seleccionades continuaran la tramitació en la fase final de la instrucció.  
2. La resolució de selecció establirà el termini, comptador des de l'endemà de la publicació en el DOGV, per a la presentació de la memòria valorada o del projecte tècnic, segons corresponga en funció del valor de la inversió per a la qual se sol·licita l'ajuda.  
a) Si el valor de la inversió sol·licitada, però sense incloure l'import del valor afegit (IVA), iguala o supera la quantia establida per al contracte menor d'obres en l'article 118 de la Llei 9/2017 de contractes del sector públic, s'haurà de presentar un projecte tècnic, en el termini màxim de dos mesos, i se'n podrà establir un de menor.  
b) Si el valor de la inversió sol·licitada, però sense incloure l'import del valor afegit (IVA), és inferior a la quantia establida per al contracte menor d'obres en l'article 118 de la Llei 9/2017 de contractes del sector públic, s'haurà de presentar una memòria valorada, en el termini màxim d'un mes, i se'n podrà establir un de menor.  
3. El termini disposat per a la presentació de la memòria valorada o del projecte no admetrà ampliació.  
4. Si l'entitat ja ha presentat la memòria valorada o el projecte tècnic en la fase inicial de la instrucció, no serà necessari que el present novament. En el seu lloc, podrà al·legar aquesta circumstància, presentant un escrit en el qual faça constar les dades d'aquesta aportació (data, tràmit).  
5. A les entitats interessades que no aporten la memòria valorada o el projecte tècnic corresponent, en les condicions establides en la resolució de selecció, se'ls declararà que decauen de la sol·licitud, d'acord amb el que es disposa en l'article 73 de la Llei 39/2015 del procediment administratiu comú de les administracions públiques, i s'arxivaran, amb la resolució prèvia.  
6. L'objecte de la memòria valorada o del projecte tècnic s'haurà d'ajustar al de la memòria descriptiva de les obres aportada juntament amb la sol·licitud en la fase inicial de la instrucció. Si es refereix a nous trams de camins, diferents dels compresos en aquesta, aquests trams no estaran subvencionats. Sí que podrà deixar d'incloure algun tram, per causes que hauran de ser justificades. Els trams eliminats no podran ser substituïts per altres diferents.  
7. El format de la memòria valorada i del projecte tècnic serà digital, segons l'Ordre 9/2016 de la Conselleria d'Agricultura, Medi ambient, Canvi Climàtic i Desenvolupament Rural, per la qual s'estableix el format digital per a la presentació de projectes tècnics. El document l'haurà de signar la persona tècnica competent.  
8. El contingut del projecte tècnic s'haurà d'ajustar al que s'indica en l'article 233 de la Llei 9/2017 de contractes del sector públic.  
9. Es podran dictar actes o normes d'aplicació i desenvolupament d'aquestes bases, on es detallen més especificitats sobre el contingut de la memòria valorada o del projecte.  
10. Per a cada sol·licitud seleccionada, la persona titular de la direcció general amb competència en matèria d'infraestructures agràries, designarà la persona tècnica supervisora de l'expedient.  
11. Aquest personal tècnic visitarà la zona de les actuacions previstes per a constatar que les obres no han sigut iniciades, així com altres aspectes que estime oportuns, i estendrà l'acta corresponent. Posteriorment, emetrà un informe tecnicoeconòmic (ITE) sobre el projecte aportat, que detallarà els mesuraments i les unitats que es consideren subvencionables.  
  
  
Dihuitena. Concessió de la subvenció  
1. A partir de l'informe tecnicoeconòmic (ITE) emés en la fase final de la instrucció, i a proposta de la persona titular de la direcció general competent en matèria d'infraestructures agràries, la concessió de l'ajuda serà resolta, per delegació, per la persona titular de la secretaria autonòmica amb competències en agricultura.  
2. En la resolució de concessió de les ajudes, figurarà, com a mínim:  
  
a) L'aprovació de la memòria valorada o del projecte tècnic presentat per l'entitat sol·licitant. Aquesta memòria o projecte serà l'utilitzat en la contractació de les obres, llevat d'excepcions justificades degudament, que complisquen el que s'estableix en la base vint-i-unena.  
b) La inversió auxiliable, el percentatge d'ajuda, i l'ajuda concedida.  
c) La programació de la justificació de la inversió subvencionable i de l'ajuda. Aquesta podrà ser de caràcter anual o bianual.  
d) El termini màxim fixat per a la justificació, en cadascuna de les anualitats.  
3. La programació de la justificació es refereix a les anualitats en les quals l'entitat local haurà de fer la justificació del pagament de l'ajuda, i les obres poden haver-se executat les obres amb anterioritat. Aquesta programació es decidirà individualment per a cada sol·licitud, en funció de la disponibilitat de fons, de la data de concessió i de la dimensió econòmica de les actuacions. La segona anualitat quedarà condicionada a l'existència de crèdit adequat i suficient en els pressupostos corresponents.  
4. La resolució de concessió, que posa fi a la via administrativa, serà notificada a l'entitat local sol·licitant. Contra aquesta podrà interposar-se un recurs de reposició davant la persona titular de la conselleria amb competències en agricultura.  
5. L'entitat sol·licitant tindrà un termini de deu dies hàbils, comptadors des de l'endemà de la notificació de la resolució de concessió, per a renunciar a l'ajuda i no ser considerada beneficiària en aquesta convocatòria. La renúncia a l'ajuda en aquest termini permetrà que l'entitat puga sol·licitar de nou una ajuda en la convocatòria de l'exercici pressupostari immediatament posterior. Una vegada transcorregut aquest termini sense haver renunciat expressament, es considerarà que l'entitat accepta l'ajuda.  
6. Una vegada acceptada l'ajuda, l'entitat serà considerada beneficiària en aquesta convocatòria, tot i que renuncie amb posterioritat, cosa que impedirà admetre a tràmit una sol·licitud d'ajuda en la convocatòria de l'exercici pressupostari immediatament posterior, segons el que s'estableix en les bases tercera i catorzena.  
  
Denovena. Licitació de les obres  
1. Tenint en compte la naturalesa de les actuacions subvencionables, es considera que el procediment habitual per a la contractació serà el procediment obert simplificat, definit en l'article 159 de la Llei 9/2017, i es podrà abreujar la tramitació segons el que s'indica en el punt 6 si el valor estimat del contracte d'obres és inferior a l'import establit per a això. Si el valor estimat del contracte d'obres és inferior a l'import definit en l'article 118 de la Llei 9/2017, l'expedient de contractació podrà ser un contracte menor.  
2. Si s'utilitza un procediment de contractació diferent dels indicats en el punt anterior, se n'haurà de justificar expressament la pertinència abans del pagament de l'ajuda.  
3. Es durà a terme un únic procediment de licitació per a contractar l'execució de les obres objecte de l'expedient d'ajudes.  
4. En el cas de contractes menors d'obra, encara que no fora exigible en el procediment de contractació, s'haurà d'acreditar la sol·licitud, almenys, de tres ofertes. Això no serà necessari si es justifica que s'ha fet publicitat de l'anunci de la licitació.  
5. No es prendran en consideració possibles variants o alternatives. Tampoc s'admetran com a criteris de valoració de les ofertes aquelles millores que suposen un augment d'execució de les unitats d'obra projectades o l'execució d'altres noves.  
6. Les entitats locals licitadores hauran de complir el que s'indica en l'article 63 de la Llei 9/2017 de contractes del sector públic, sobre el perfil del contractant i sobre la informació que haurà de publicar-se relativa als contractes. L'incompliment d'aquesta obligació podrà ser causa de reintegrament de les ajudes.  
  
Vintena. Realització de la inversió  
1. La inversió subvencionada no haurà d'iniciar-se abans que el personal tècnic supervisor de l'expedient haja fet la visita a la zona, esmentada en la base dessetena. Qualsevol obra executada amb anterioritat serà llevada del càlcul de la inversió subvencionable.  
2. L'entitat haurà de comunicar l'inici de les obres, en el termini màxim de 10 dies naturals des que es produïsca, i servirà, a aquest efecte, la presentació de l'acta de comprovació del replanteig. L'incompliment d'aquest termini de comunicació donarà lloc a la penalització en el pagament indicada en la base vint-i-tresena. En tot cas, no es pagarà cap ajuda mentre no es faça efectiva la comunicació de l'inici de les obres.  
  
3. La persona tècnica supervisora de l'expedient podrà fer totes les visites i comprovacions que estime necessàries durant l'execució de les obres. En tot cas, si el retard en la comunicació de l'inici impedeix alguna comprovació que no puga ser realitzada amb posterioritat, a més de les penalitzacions establides en la base vint-i-tresena, es podran llevar del pagament de l'ajuda les unitats d'obra no comprovables, amb l'audiència prèvia a l'entitat sol·licitant.  
  
Vint-i-unena. Modificacions subvencionables  
1. Les modificacions subvencionables en cap cas suposaran un augment de la subvenció concedida. No s'autoritzarà cap modificació referent a trams de camins diferents dels compresos en la sol·licitud aprovada.  
2. Tota modificació que implique noves unitats d'obra, serà considerada com a modificació substancial, a l'efecte d'aquesta ajuda. La persona tècnica supervisora de l'expedient també podrà apreciar com a substancials, amb l'informe previ, altres modificacions.  
3. Si la modificació es deu únicament a una adaptació al que es considera com a subvencionable en l'ITE, no es considerarà una modificació substancial.  
4. Si la modificació de la memòria o del projecte no és substancial, no serà obligatori comunicar-ho prèviament. En tot cas, abans del pagament de l'ajuda, l'entitat beneficiària ho haurà de fer constar i facilitar el projecte o la memòria valorada utilitzada en la contractació de les obres, per a la comprovació d'aquesta circumstància per la persona tècnica supervisora de l'expedient.  
5. Amb anterioritat a la contractació de les obres, si la modificació és substancial, l'entitat beneficiària podrà sol·licitar utilitzar una memòria valorada o un projecte diferent de l'aprovat en la resolució de concessió, si ho comunica prèviament i justifica les raons del canvi. Per a poder admetre com a subvencionable aquest canvi de memòria o projecte, la persona tècnica supervisora de l'expedient haurà d'emetre un informe en el qual indique que estima la justificació i els canvis introduïts, i elevar-la, acompanyada d'un nou ITE, si escau, per a l'aprovació.  
  
6. Una vegada contractades les obres, qualsevol modificació del contracte que afecte el projecte o memòria valorada s'haurà de comunicar per escrit i amb anterioritat a l'execució. S'haurà d'aportar un informe de la persona que exercisca la direcció facultativa de les obres, sobre la necessitat i l'abast de la modificació, el nou pressupost després de la modificació, i la justificació que compleix el que s'estableix en la Llei 9/2017 de contractes del sector públic. La persona tècnica supervisora de l'expedient informarà sobre si la modificació es considera subvencionable. En cas afirmatiu, l'emissió d'un nou ITE i el detall de la inversió subvencionable quedarà supeditada a la presentació del projecte modificat per part de l'entitat local. El nou ITE s'elevarà per a l'aprovació de la nova concessió de l'ajuda, si escau.  
  
Vint-i-dosena. Justificació i pagament de les subvencions concedides  
1. La forma de pagament de la subvenció serà la de pagament amb la justificació prèvia. L'entitat beneficiària haurà de justificar, prèviament al cobrament de la subvenció, l'execució i el pagament de l'actuació dins del termini establit en la convocatòria corresponent.  
2. La justificació i el pagament es realitzarà en una única anualitat o fraccionat en dues anualitats, segons s'indique en la programació establida en la resolució de concessió. El termini de presentació de la sol·licitud de pagament i la justificació d'aquesta, per a cada anualitat, s'establirà en cada convocatòria.  
  
3. Es podran admetre sol·licituds per a l'ampliació del termini de presentació de la justificació. Per a la concessió d'aquesta ampliació caldrà ajustar-se al que s'estableix en l'article 70 del Reglament de la Llei 38/2003 general de subvencions. A aquest efecte, s'entén que el termini de presentació de la justificació comença des de l'emissió de la resolució de concessió. En tot cas, no serà admissible una ampliació de termini que sobrepasse l'any natural de la programació de l'ajuda.  
  
4. Les sol·licituds de pagament i els tràmits associats al procediment s'hauran de presentar en la forma i els mitjans establits en la convocatòria respectiva. Els models normalitzats que s'han d'utilitzar seran els establits en cada convocatòria.  
5. Les sol·licituds de pagament s'acompanyaran de la següent documentació.  
a) Documentació referent a la contractació de les obres, ajustada al procediment de contractació utilitzat: perfil del contractant, justificació del tipus de licitació, publicitat, ofertes i la seua valoració, adjudicació, formalització, informe de la unitat de supervisió de l'entitat local, memòria o projecte licitat, i justificació del compliment del que indica el Decret 118/2022 sobre clàusules de responsabilitat social.  
  
b) Certificacions d'obra.  
c) Acords d'aprovació de les certificacions d'obra.  
d) Factures de l'empresa adjudicatària i la justificació de pagament efectiu.  
e) Plànol de les actuacions efectivament executades.  
f) Documentació gràfica sobre la instal·lació del cartell identificador de les obres subvencionades.  
g) Justificació del compliment del que s'indica en el Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.  
h) En el cas que la consulta a través del portal de la Sindicatura de Comptes resulte negativa, acreditació d'estar al corrent en el compliment de l'obligació de rendició dels seus comptes anuals davant de la Sindicatura de Comptes, segons estableix l'article 199 de la Llei 8/2010, de 23 de juny, de la Generalitat, de règim local de la Comunitat Valenciana.  
i) En el cas de no haver autoritzat la seua consulta, acreditació de trobar-se al corrent en el compliment de les obligacions tributàries, amb l'Estat i amb la Generalitat Valenciana, segons el que indica l'article 13 de la Llei 38/2003, de 17 de novembre, general de subvencions.  
  
j) En el cas d'haver-se oposat a la seua consulta, acreditació de trobar-se al corrent en el compliment de les obligacions davant de la Seguretat Social, segons el que indica l'article 13 de la Llei 38/2003, de 17 de novembre, general de subvencions.  
6. Cada convocatòria detallarà la documentació justificativa, segons el tipus de licitació de les obres i segons la programació del pagament de l'anualitat.  
7. La persona titular de la direcció general competent en matèria d'infraestructures agràries emetrà, per delegació, la resolució de pagament de les ajudes.  
8. La resolució de pagament, que posa fi a la via administrativa, serà notificada a l'entitat local sol·licitant. Contra aquesta podrà interposar-se un recurs de reposició davant la persona titular de la conselleria amb competències en agricultura.  
   
Vint-i-tresena. Minoracions, penalitzacions i reintegraments  
1. La subvenció concedida es minorarà si les despeses reals generades per l'entitat local són inferiors a la inversió prevista en la qual es va basar la concessió. En particular, es tindrà en compte la baixa sobre el valor del contracte que haja tingut lloc en la licitació de les obres.  
2. També es minoraran els imports corresponents a qualsevol incompliment que es detecte durant la comprovació de la justificació de la subvenció. Quan l'incompliment d'algun dels requisits i de les obligacions establides en aquestes bases no es referisca a un aspecte parcial valorable, sinó que afecte el procediment globalment, podrà ser causa de minoració total de l'ajuda.  
3. Si el retard en la comunicació de l'inici de les obres, exigida en la base vintena, impedeix alguna comprovació que no puga ser realitzada una vegada finalitzades les obres, a més de les penalitzacions recollides a continuació, es podran llevar del pagament de l'ajuda les unitats d'obra no comprovables, amb l'audiència prèvia a l'entitat sol·licitant.  
4. Si la quantitat obtinguda per altres subvencions juntament amb l'ajuda a pagar en la convocatòria, fora superior al cent per cent del cost real de l'actuació, es minoraria o es perdria el dret al cobrament, segons el cas, de la subvenció reconeguda.  
5. Addicionalment a aquestes minoracions generals, i sempre que l'actuació de l'entitat beneficiària s'aproxime de manera significativa al compliment total, es podran aplicar penalitzacions al pagament, adequades al principi de proporcionalitat, pels incompliments següents:  
  
a) Un 3 % per cada dia hàbil de retard en la justificació del pagament, respecte al termini establit, incloent-hi les ampliacions aprovades. En tot cas, no serà admissible una justificació de pagament que sobrepasse l'any natural de la programació de l'ajuda.  
b) Un 10 % si no s'ha instal·lat cap cartell identificador de les obres subvencionades, exigit en la base cinquena. Una vegada emesa la resolució de pagament, la instal·lació del cartell normalitzat no donarà lloc, en cap cas, a l'abonament del pagament penalitzat.  
c) Un 5 % si el cartell identificador de les obres subvencionades exigit en la base cinquena està instal·lat, però no s'ajusta al model normalitzat establit en la convocatòria corresponent. Una vegada emesa la resolució de pagament, la instal·lació del cartell normalitzat no donarà lloc, en cap cas, a l'abonament del pagament penalitzat.  
d) Un 1 % per cada dia natural de retard en la comunicació de l'inici de les obres, exigida en la base vintena, respecte al termini establit, amb un límit màxim del 50 %.  
6. Una vegada pagada l'ajuda, podrà ser causa de reintegrament l'incompliment d'algun dels requisits i de les obligacions establits en aquestes bases. En concret, constituirà causa de reintegrament de la subvenció l'incompliment dels compromisos sobre responsabilitat social indicats en la base quarta, punt 4 apartats d) i e). A més de les establides en aquestes bases reguladores, són causes de reintegrament de les subvencions les que estableix l'article 37 de la Llei 38/2003 general de subvencions. En cas de constatar-se que concorre alguna de les causes de reintegrament, s'iniciarà el procediment corresponent, que podrà donar lloc tant al reintegrament de les quantitats percebudes, com a l'exigència dels interessos legals des de la data de pagament de la subvenció fins a la data en què s'acorde la procedència del reintegrament, d'acord amb les disposicions de l'article 40.1 de la Llei 38/2003 general de subvencions, i de l'article 172 de la Llei 1/2015 de la Generalitat, d'hisenda pública, del sector públic instrumental i de subvencions.  
  
  
Vint-i-quatrena. Comprovació i control de la subvenció  
1. Les entitats locals beneficiàries de les ajudes se sotmetran a controls administratius i materials, per la direcció general competent en matèria d'infraestructures agràries, i estaran igualment sotmeses a qualsevol altra actuació de comprovació i control financer que corresponga a la Intervenció, i hauran d'aportar tota la informació que els siga requerida en l'exercici d'aquestes actuacions.  
2. Es comprovarà la justificació adequada de la subvenció, la realització de l'activitat o el compliment de la finalitat que determinen la concessió o gaudi de la subvenció, així com si ha pogut haver-hi concurrència amb altres subvencions que poguera comportar la modificació de la concessió.  
3. La comprovació administrativa de la justificació documental de la subvenció concedida es realitzarà mitjançant la revisió de la documentació establida per al pagament de l'ajuda, en aquestes bases reguladores i en la convocatòria corresponent, si és el cas. Aquesta comprovació es durà a terme en totes les sol·licituds de pagament. Es durà a terme sempre amb anterioritat a la proposta de pagament de l'anualitat corresponent.  
4. La comprovació material de la realització efectiva de l'activitat, es durà a terme segons el que s'estableix en el pla de control que s'aprove anualment per a cada convocatòria, i que s'ajustarà a les directrius generals que s'establisquen en aquestes bases. El pla de control serà elaborat per la direcció general competent en matèria d'infraestructures, perquè l'aprove l'òrgan competent per a la concessió de les ajudes, i s'adequarà al que s'exigeix en l'article 169 de la Llei 1/2015 de la Generalitat, d'hisenda pública, del sector públic instrumental i de subvencions. Amb caràcter general, els controls materials es duran a terme amb anterioritat a la proposta de pagament de l'última anualitat, si n'hi haguera més d'una, sense perjudici que puguen establir-se controls posteriors.  
5. Directrius generals sobre els tipus de control:  
a) Controls sobre el terreny: Es durà a terme una verificació sobre el terreny, de l'execució de les actuacions que s'hagen inclòs en les certificacions d'obra signades per la persona que exercisca la direcció facultativa de les obres. Encara que l'expedient no estiga inclòs en el pla anual de control, el personal tècnic supervisor de l'expedient podrà realitzar el control in situ de les obres, si el considera adequat.  
b) Controls administratius. Es podran establir controls documentals sobre aquells aspectes recollits en les declaracions responsables i els compromisos signats per l'entitat beneficiària, respecte als requisits i a les obligacions establits.  
c) Controls de qualitat. Es podran establir revisions dels controls realitzats. Amb caràcter general es referiran als controls administratius, però també podran referir-se als controls sobre el terreny. Si és el cas, aquestes noves comprovacions les duran a terme persones diferents de les que les havien fet inicialment.  
d) Controls a posteriori. Es podran establir controls després del pagament de l'ajuda. Amb caràcter general, es referiran a visites in situ, en expedients de convocatòries anteriors, per a comprovar la durabilitat de les inversions. Però també podran referir-se, si es considera necessari per a reforçar el control de la convocatòria present, a expedients que no s'hagueren inclòs en la mostra de controls previs al pagament.  
6. Directrius generals sobre percentatges mínims a controlar.  
a) El control arribarà almenys al 50 % del nombre d'expedients amb concessió acceptada.  
b) El control arribarà almenys al 80 % de l'import de l'ajuda aprovada i acceptada.  
7. Directrius generals sobre la selecció de la mostra:  
a) La mostra se seleccionarà entre aquells expedients amb resolució de concessió aprovada. Inclourà una part de selecció dirigida i una altra part de selecció aleatòria.  
b) La selecció dirigida es basarà principalment en el criteri de risc d'import de subvenció més elevat. Es podran incloure també expedients amb particularitats en la tramitació (sol·licituds de modificació, procediment de contractació diferent del procediment obert simplificat, etc). Suposarà un mínim del 40 % dels expedients i un 70 % de l'ajuda aprovada.  
c) La selecció aleatòria suposarà un mínim del 10 % dels expedients i un 10 % de l'ajuda aprovada. Es durà a terme mitjançant un criteri aleatori amb igual probabilitat.  
  
Vint-i-cinquena. Protecció de dades de caràcter personal  
1. La gestió de les ajudes recollides en aquestes bases comporta el tractament de dades de caràcter personal, i hauran de complir-se les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En la convocatòria s'inclourà la informació que ha de facilitar-se a les persones interessades en relació amb les seues dades de caràcter personal, de conformitat amb el que s'estableix en els articles 13 i 14 del Reglament (UE) 2016/679, i l'article 11 de la Llei orgànica 3/2018, de 5 de desembre.  
3. En el disseny dels formularis de sol·licitud i aportació documental i en les publicacions i altres actes administratius, hauran de tindre's en compte els principis de protecció de dades. En concret, les dades personals seran adequades, pertinents i limitades a allò que siga necessari en relació amb els fins per als quals són tractades.  
4. En tota la gestió de les ajudes es garantirà una seguretat adequada de les dades personals, inclosa la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l'aplicació de mesures tècniques o organitzatives apropiades, de manera que s'aconseguisca així la integritat i la confidencialitat de les dades.  
  
Vint-i-sisena. Transparència, subministrament d'informació i dades obertes  
1. Les quanties totals màximes aplicables en cada convocatòria es publicaran en la resolució corresponent.  
2. D'acord amb el que s'estableix en l'article 18 de la Llei 38/2003 general de subvencions, la conselleria amb competències en agricultura remetrà a la Base de dades nacional de subvencions (BDNS) informació sobre les convocatòries i les resolucions de concessió recaigudes.  
  
3. En el portal de transparència de la Generalitat es publicarà la informació indicada en l'article 9.1.e de la Llei 2/2015, de 2 d'abril, de transparència, bon govern i participació ciutadana de la Comunitat Valenciana.  
4. Sense perjudici de les obligacions de transparència que té com a entitat pública, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, les entitats beneficiàries tenen les obligacions següents:  
  
a) Fer la publicitat adequada del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
b) Subministrar a l'entitat concedent, amb el requeriment previ, tota la informació que siga necessària per al compliment per aquesta de les obligacions establides en la Llei 1/2022, de 13 d'abril, en el termini de 15 dies hàbils des del requeriment.  
c) La disposició dels nous conjunts de dades que es generen per la formalització i el desenvolupament de les subvencions atorgades per l'Administració de la Generalitat, sempre que siga possible, com a conjunt de dades obertes.